b"\n_START_ARTICLE_\nTeresa Lleal Galceran\n_START_SECTION_\nBiografia\n_START_PARAGRAPH_\nNascuda el 1940 al barri del Centre de Badalona, en el si d'una fam\xc3\xadlia nombrosa amb relaci\xc3\xb3 amb el mar, el seu pare era capit\xc3\xa0 de la marina mercant. Lleal va estudiar per a mestra i als anys seixanta va ser cofundadora, amb tres amigues seves, de l'Escola Gitanjali, un exemple d'escola activa, que en arribar la democr\xc3\xa0cia va passar a ser p\xc3\xbablica._NEWLINE_Als anys setanta va iniciar, en els locals de la parr\xc3\xb2quia, l'ensenyament del catal\xc3\xa0 al barri de la Morera. La dedicaci\xc3\xb3 li va permetre fer realitat el desig de formaci\xc3\xb3 de moltes dones a l\xe2\x80\x99entorn d\xe2\x80\x99un espai genu\xc3\xad de mobilitzaci\xc3\xb3 femenina: les escoles d'adults. Treball\xc3\xa0 a Badalona fins que va ser destinada a Santa Coloma de Gramenet._NEWLINE_A partir de 1976, va participar activament en la creaci\xc3\xb3 de l'Associaci\xc3\xb3 de Ve\xc3\xafns i Ve\xc3\xafnes del Centre i en les seves mobilitzacions. Lleal tamb\xc3\xa9 estigu\xc3\xa9 vinculada amb l'Escola de Mestres Rosa Sensat. Fou una persona de refer\xc3\xa8ncia en temes educatius i va crear nous espais de reflexi\xc3\xb3 per posar en pr\xc3\xa0ctica una manera diferent d'educar. Aix\xc3\xad, va promoure grups de mestres en relaci\xc3\xb3 a l'escola activa a Badalona, i a m\xc3\xa9s, va promoure l'Escola de Natura, dedicada a la pedagoga i especialista en ci\xc3\xa8ncies naturals Angeleta Ferrer i Sensat. Les dones amb qui es relacionava van participar en moltes de les reivindicacions ve\xc3\xafnals i feministes del moment, per\xc3\xb2 at\xc3\xa8s l\xe2\x80\x99horitz\xc3\xb3 d\xe2\x80\x99igualtat dominant no van considerar necessari crear espais de dones._NEWLINE_Es va casar el 1962 amb el pol\xc3\xadtic M\xc3\xa0rius D\xc3\xadaz i Bielsa, que arribaria a ser alcalde de Badalona. Als anys vuitanta, quan els tres fills i la filla que havia tingut eren prou grans, es va llicenciar en geografia i va marxar de cooperant a Nicaragua on va crear una llar d'infants a Ocotal, que actualment porta el seu nom. Va morir l\xe2\x80\x99any 1988. El curs 2002-2003, commemorant el 40\xc3\xa8 aniversari de la fundaci\xc3\xb3 de l'escola, el CEIP Gitanjali va homenatjar a les quatre mestres fundadores, en especial a Teresa Lleal. El 2006 l\xe2\x80\x99AVV del Centre la va homenatjar."